આર્થિક સંસ્થાઓ તો સાયબર ગુનેગારો સામે નબળી પુરવાર થાય છે જ, પરંતુ જે રીતે વ્યવહારો આજે ઓનલાઈન થઈ ગયા છે તે કારણે ઓટોમોબાઈલ, રિટેલ અને કન્ઝયૂમર કંપનીઓ પણ આ નવી જાતના ગુનાઓની ભોગ બની છે. તેની પાછળ મોટા ભાગે કર્મચારીઓ જ જવાબદાર હોય છે. PwCના સર્વેમાં રસપ્રદ તારણ એ બહાર આવ્યું છે કે, ભારતમાં સાયબર ક્રાઈમના ૬૧ ટકા કેસોમાં જાણભેદુ કર્મચારીઓ સંડોવાયેલા હોય છે. જ્યારે ઇન્ફોર્મેશન ટેક્નોલોજી ઉપર કંપનીઓ વધુ નિર્ભર બને છે ત્યારે હેકિંગ કે પાસવર્ડની ચોરીથી આખા તંત્રને કાબૂ કરી શકાય છે. અડધાથી વધુ કેસોમાં સરેરાશ નુકસાનની રકમ રૂ. ૩૦ લાખથી પણ વધુ હતી. આ દર્શાવે છે કે, ટેક્નોલોજી ઉપરનો આપણો આધાર કેટલો નબળો પુરવાર થઈ શકે છે.